Ակնհայտ է, որ վերջին տարիներին Հայաստանում հյուրանոցների թվի աճը նպաստել է այդ շուկայում մրցակցության աշխուժացմանը, ինչի հետևանքով էլ բարձրացել է սպասարկման որակը, գներն ավելի են համապատասխանեցվել պայմաններին և այլն։ Այդուամենայնիվ, հայաստանցիների մեծ մասի համար հյուրանոցների ու հանգստյան տների որոշ խումբ շարունակում են մնալ անհասանելի, քանի որ չեն համապատասխանում քաղաքացիների ունեցած եկամուտներին։ Դրանք հենց այն օբյեկտներն են, որոնք առաջարկում են բավականին գրավիչ հանգիստ, սակայն դրանց դիմաց երբեմն ավելի բարձր գումար են պահանջում, քան ասենք՝ քաղաքացին կծախսի Վրաստանում մի քանի օր հանգստանալու համար։ Բայց պետք չէ նաև անտեսել, որ հյուրանոցային տնտեսության շատ օբյեկտներ այստեղ նաև մատչելի են, սակայն բնականաբար՝ չունեն այն որակն ու պայմանները, որոնք առաջարկում են բարձր կարգի հյուրանոցներն ու հանգստյան տները։